《蕙兰芳引 兰》
明代·高濂

绮石幽香，自一种、天然标格。向红紫春工，不受一些颜色。

露滋红泛，但浪迹、湘江楚泽。对静几明窗，时伴云林卷册。

君子同心，美人羞献，岁寒自识。更托意琴声，避世为怜骚客。

结好菖蒲，偏嫌荆棘。寄萧斋、著意为君培植。

作者简介：明浙江钱塘人，字深甫，号瑞南。所著《遵生八笺》成书于万历十九年，对养生保健等方法，收辑甚备。另有《雅尚斋诗》。